CHO ยื่นฟ้อง ขสมก. เรียกค่าเสียหาย 1.5 พันล้าน
CHO ยื่นฟ้อง ขสมก. เรียกค่าเสียหาย 1.5 พันล้าน กรณียกเลิกสัญญาจัดซื้อรถเมล์ NGV 489 คัน
24 ก.พ. 2559

นายวศิน เลิศวไลพงศ์ ทนายความของกิจการร่วมค้า เจวีซีซี ที่บริษัท ช.ทวี ดอลลาเซียน จำกัด (มหาชน) หรือ CHO ถือหุ้น 50% ร่วมกับบริษัท ขอนแก่น ช.ทวี (1993) จำกัด ได้รับมอบอำนาจให้ยื่นฟ้ององค์การขนส่งมวลชนกรุงเทพ (ขสมก.) ต่อศาลปกครองประเด็นการยกเลิกสัญญาจัดซื้อรถเมล์ NGV จำนวน 489 คัน เพราะทำให้เกิดความเสียหายกว่า 1,500 ล้านบาท เนื่องจากกิจการร่วมค้า เจวีซีซี (ผู้ฟ้องคดี) ได้มีการดำเนินการบางประการ เพื่อจัดเตรียมส่งมอบรถโดยสารให้แก่ ขสมก.แล้ว เช่น การสั่งให้ผู้ผลิตผลิตรถโดยสารประกอบรถตามสเปคที่กำหนดและแจ้งให้กิจการร่วมค้า เจวีซีซีเร่งดำเนินการ โดยผู้ผลิตได้มีการประกอบรถไปแล้วกว่า 250 คัน
อีกทั้งหากมีการยกเลิกการประกวดราคาครั้งดังกล่าว กิจการร่วมค้า เจวีซีซี จะมีค่าใช้จ่ายอื่นๆ อีก เช่น ค่าเสียโอกาสในการรับงานจากลูกค้ารายอื่น ค่าขาดกำไร เป็นต้น รวมทั้ง การเช่าสถานที่เพื่อจัดเก็บรถโดยสารที่ผลิตเสร็จแล้ว เป็นต้น นอกจากนี้ ยังมีความเสียหายที่คิดเป็นค่าเสียหายที่เกิดขึ้นจริง เช่น การเช่าสถานที่เพื่อจัดเก็บรถโดยสารที่ผลิตเสร็จแล้ว ค่าเครื่องมือและอุปกรณ์ต่างๆ เป็นต้น
ทั้งนี้ หลังจากกิจการร่วมค้า เจวีซีซี ได้รับแจ้งว่า เป็นผู้ชนะการประกวดราคาก็ได้เร่งตระเตรียมการและเตรียมความพร้อมเพื่อส่งมอบรถโดยสารตามสเปคที่ ขสมก.กำหนดไว้ เพื่อรอส่งมอบรถโดยสารให้ ขสมก.แต่เมื่อปรากฎว่า ขสมก.มีคำสั่งยกเลิกการประกวดราคาและการลงนามในสัญญา โดยไม่ใช่ความผิดของกิจการร่วมค้า เจวีซีซี และไม่มีเหตุผลอันพึงรับฟังได้ จึงต้องฟ้องคดีต่อศาล
โดยการฟ้องคดีนี้เพียงเพื่อขอให้ศาลยกเลิกคำสั่งของ ขสมก.ที่ให้ยกเลิกการลงนามในสัญญาทั้งสองฉบับดังกล่าว เพื่อให้กิจการร่วมค้า เจวีซีซี สามารถดำเนินการตามประกาศฯ ประกวดราคาอันเป็นประโยชน์ต่อสาธารณะต่อไปได้
อนึ่ง เมื่อยื่นฟ้องแล้ว กระบวนการขั้นต่อไปคือ ศาลปกครองกลางจะพิจารณาคำฟ้องและพิจารณามีคำสั่งรับคำฟ้องต่อไป จากนั้นศาลปกครองกลางจะดำเนินการส่งสำเนาคำฟ้องไปยังผู้ถูกฟ้องคดีทั้ง 5 ราย ซึ่งประกอบไปด้วย 1. ขสมก. 2. คณะกรรมการบริหารกิจการของ ขสมก. 3. ผู้อำนวยการ ขสมก. 4. กวพอ. และ 5. กระทรวงการคลัง เพื่อให้ผู้ถูกฟ้องคดีแต่ละรายยื่นคำให้การ ซึ่งเป็นกระบวนการที่ต้องใช้เวลาสักระยะหนึ่ง โดยขณะนี้ศาลปกครองกลางยังไม่ได้มีกำหนดนัดใดๆ